Document ID: 32000R1961

Κανονισμός (ΕΚ) αριθ. 1961/2000 της Επιτροπής
της 15ης Σεπτεμβρίου 2000
για τροποποίηση του κανονισμού (ΕΚ) αριθ. 174/1999 για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και επιστροφών κατά την εξαγωγή στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, για την κοινή οργάνωση αγοράς στον τομέα του γάλακτος και των γαλακτοκομικών προϊόντων(1), όπως τροποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 26 παράγραφος 3, το άρθρο 30, και το άρθρο 31 παράγραφος 14,
Εκτιμώντας τα ακόλουθα:
(1) Ο κανονισμός (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων(3), όπως τροποποιήθηκε από τον κανονισμό (ΕΚ) αριθ. 1596/1999(4), προβλέπει, στο άρθρο 10, διάφορα μέτρα για την εξασφάλιση του ελέγχου των ποσοτήτων σχετικά με τα εκδιδόμενα πιστοποιητικά, και ιδίως τη δυνατότητα αναστολής της έκδοσης των πιστοποιητικών. Η πείρα δείχνει ότι είναι σκόπιμο να επεκταθεί η δυνατότητα αναστολής της υποβολής των αιτήσεων, για να αποφεύγεται η επιβάρυνση με άχρηστες ενέργειες των οικονομικών παραγόντων, των εθνικών αρχών και της Επιτροπής.
(2) Το άρθρο 15 του κανονισμού (ΕΚ) αριθ. 174/1999 έχει διαφοροποιήσει τη χορήγηση των επιστροφών κατά περιοχές προορισμού για την εξαγωγή τυριών. Μετά από τις τροποποιήσεις των ποσοστών των επιστροφών για ορισμένους από αυτούς τους προορισμούς, χρειάζεται να τροποποιηθεί αναλόγως ο καθορισμός των αντιστοίχων περιοχών.
(3) Το άρθρο 20 του κανονισμού (ΕΚ) αριθ. 174/1999 έχει θεσπίσει τους όρους που διέπουν τις εξαγωγές τυριών προς τις Ηνωμένες Πολιτείες της Αμερικής στο πλαίσιο ορισμένων δασμολογικών ποσοστόσεων. Παρόλο που, από την 1η Ιουλίου 2000, τα ποσοστά των επιστροφών για ορισμένα τυριά που εξάγονται προς τις Ηνωμένες Πολιτείες της Αμερικής έχουν μηδενιστεί, η προσκόμιση ενός πιστοποιητικού εξαγωγής και η σύσταση εγγύησης είναι απαραίτητες επίσης και γι' αυτές τις εξαγωγές, ούτως ώστε το καθεστώς να μπορεί να λειτουργεί κατά τρόπο ικανοποιητικό. Χρειάζεται να τροποποιηθούν οι σχετικές διατάξεις προς αυτή την κατεύθυνση.
(4) Χρειάζεται να διευκρινιστεί ότι η χορήγηση των πιστοποιητικών επί τη βάσει των κριτηρίων που προβλέπονται στο άρθρο 20 παράγραφος 3, αποφασίζεται σύμφωνα με τη διαδικασία που προβλέπεται στο άρθρο 42 του κανονισμού (ΕΚ) αριθ. 1255/1999.
(5) Δεδομένου ότι η υποβολή των αιτήσεων για τα πιστοποιητικά εξαγωγής όπως αναφέρεται στο άρθρο 20, προβλέπεται για τα μέσα Σεπτεμβρίου 2000, επιβάλλεται να τεθεί αμέσως σε ισχύ ο κανονισμός.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του γάλακτος και των γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 174/1999 τροποποιείται ως εξής:
1. Το άρθρο 10 αντικαθίσταται από το ακόλουθο κείμενο:
"Άρθρο 10
1. Τα πιστοποιητικά εξαγωγής εκδίδονται την πέμπτη εργάσιμη ημέρα μετά από την ημέρα της υποβολής της αίτησης, εφόσον οι ποσότητες για τις οποίες έχουν ζητηθεί τα πιστοποιητικά αυτά έχουν ανακοινωθεί σύμφωνα με το άρθρο 9 παράγραφος 1 του κανονισμού (ΕΚ) αριθ. 1498/1999 της Επιτροπής(5), και δεν έχουν ληφθεί, κατά τη διάρκεια αυτής της περιόδου, τα ιδιαίτερα μέτρα που προβλέπονται στην παράγραφο 3 πρώτο εδάφιο σημεία α) και β).
2. Μπορεί να αποφασιστεί η λήψη ενός ή περισσοτέρων από τα ιδιαίτερα μέτρα που προβλέπονται στην παράγραφο 3, σε περίπτωση που η έκδοση των πιστοποιητικών:
α) θα οδηγούσε ή θα κινδύνευε να οδηγήσει σε υπέρβαση των διαθεσίμων δημοσιονομικών πιστώσεων, ή στην εξάντληση των μεγίστων ποσοτήτων που μπορούν να εξαχθούν με επιστροφή, για την εν λόγω δωδεκάμηνη περίοδο, ή για βραχύτερη περίοδο που πρέπει να καθορίζεται δυνάμει του άρθρου 11·
β) δεν θα επέτρεπε να εξασφαλιστεί η συνέχιση των εξαγωγών κατά τη διάρκεια του υπολοίπου της εν λόγω περιόδου·
γ) θα οδηγούσε σε στρέβλωση του ανταγωνισμού μεταξύ οικονομικών παραγόντων.
Για τους σκοπούς του πρώτου εδαφίου, λαμβάνονται ιδίως υπόψη, για το εν λόγω προϊόν, η εποχικότητα των συναλλαγών, η κατάσταση της αγοράς, και ιδίως η εξέλιξη των τιμών της αγοράς, καθώς και οι συνεπακόλουθοι όροι των εξαγωγών.
3. Στις περιπτώσεις που αναφέρονται στην παράγραφο 2, η Επιτροπή μπορεί να αποφασίσει, για το ή τα σχετικά προϊόντα:
α) να απορρίψει, συνολικά ή εν μέρει, τις εκκρεμείς αιτήσεις για τις οποίες δεν έχουν ακόμη εκδοθεί πιστοποιητικά εξαγωγών·
β) να εφαρμόσει έναν συντελεστή χορήγησης για τις αιτούμενες ποσότητες. Στην περίπτωση κατά την οποία εφαρμόζεται στις αιτούμενες ποσότητες συντελεστής μικρότερος από 0,4 ο ενδιαφερόμενος μπορεί, εντός προθεσμίας τριών εργάσιμων ημερών μετά από την ημερομηνία της δημοσίευσης της απόφασης με την οποία καθορίζεται ο εν λόγω συντελεστής, να ζητήσει την ακύρωση της αίτησης πιστοποιητικού που έχει υποβάλει, καθώς επίσης και την αποδέσμευση της εγγύησής του·
γ) να αναστείλει την υποβολή των αιτήσεων πιστοποιητικών επί πέντε, εργάσιμες ημέρες κατ' ανώτατο όριο.
Επιπλέον, σύμφωνα με τη διαδικασία που προβλέπεται στο άρθρο 42 του κανονισμού (ΕΚ) αριθ. 1255/1999, η Επιτροπή μπορεί να αποφασίσει να:
α) αναστείλει την υποβολή των αιτήσεων πιστοποιητικών για το ή τα σχετικά προϊόντα, κατά τη διάρκεια χρονικής περιόδου που δεν υπερβαίνει πέντε εργάσιμες ημέρες·
β) να καθορίσει, μετά από την περίοδο αναστολής της υποβολής των αιτήσεων, ή μετά από την απόρριψη των αιτήσεων, τις επιστροφές μέσω πρόσκλησης υποβολής προσφορών για τα προϊόντα που υπάγονται στους κωδικούς NC 0402 10 19, 0405 10 90, 0405 90 10, 0405 90 90 και 0405 10 19. Τα πιστοποιητικά χορηγούνται κατά συνέπεια."
2. Η παράγραφος 3 του άρθρου 15 αντικαθίσταται από το ακόλουθο κείμενο:
"3. Για τους σκοπούς της παραγράφου 1, καθορίζονται οι ακόλουθες περιοχές:
- περιοχή Ι: οι κωδικοί προορισμού 055, 060, 070 και από 091 έως 096 (συμπεριλαμβανομένου),
- περιοχή ΙΙ: οι κωδικοί προορισμού 072 έως 083 (συμπεριλαμβανομένου)
- περιοχή ΙΙΙ: ο κωδικός προορισμού 400,
- περιοχή IV: όλοι οι λοιποί κωδικοί προορισμού."
3. Το άρθρο 20 τροποποιείται ως εξής:
α) Το πρώτο εδάφιο της παραγράφου 2 αντικαθίσταται από το ακόλουθο κείμενο:
"2. Κάθε εξαγωγή τυριών προς τις Ηνωμένες Πολιτείες στο πλαίσιο των ποσοστώσεων που αναφέρονται στην παράγραφο 1, υπόκειται στην προσκόμιση πιστοποιητικού εξαγωγής.
Εντός προθεσμίας που πρέπει να καθοριστεί, οι ενδιαφερόμενοι μπορούν να ζητήσουν ένα προσωρινό πιστοποιηπκό εξαγωγής για την εξαγωγή των προϊόντων που προβλέπονται στην παράγραφο 1 κατά τη διάρκεια του επομένου ημερολογιακού έτους, μέσω σύστασης εγγύησης της οποίας το ποσό ισούται με το 50 % του ποσοστού που καθορίζεται σύμφωνα με το άρθρο 9, με ελάχιστο ποσό 9 ευρώ ανά 100 kg."
β) Η εισαγωγική περίοδος της παραγράφου 3 τροποποιείται ως εξής:
"3. Σε περίπτωση που ζητούνται προσωρινά πιστοποιητικά για ποσότητες προϊόντων μεγαλύτερες από μία από τις ποσοστώσεις που προβλέπονται στην παράγραφο 1 για το εν λόγω έτος, η Επιτροπή, σύμφωνα με τη διαδικασία που προβλέπεται στο άρθρο 42 του κανονισμού (ΕΟΚ) αριθ. 1255/1999, δύναται:"
γ) Η παράγραφος 11 αντικαθίσταται από το ακόλουθο κείμενο:
"11. Οι διατάξεις του κεφαλαίου Ι, εκτός της πρώτης περιόδου της παραγράφου 1 του άρθρου 1 και του άρθρου 10, εφαρμόζονται για τα οριστικά πιστοποιητικά. Εντούτοις, η διάρκεια της ισχύος των πιστοποιητικών όπως προβλέπεται στο άρθρο 6 δεν μπορεί να υπερβεί το τέλος του εν λόγω έτους."
Άρθρο 2
Ο παρών κανονισμός τίθεται σε ισχύ την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Σεπτεμβρίου 2000.

Labels: 3
17